b"\n_START_ARTICLE_\nSophia Kalkau\n_START_PARAGRAPH_\nSophia Kalkau (f\xc3\xb8dt 24. maj 1960) er billedkunstner og forfatter. Hun har haft separatudstillinger og deltaget i gruppeudstillinger og skrevet b\xc3\xb8ger om \xc3\xa6stetik. Hun blev i 2005 udpeget som medlem af kanonudvalget for billedkunst.\n_START_SECTION_\nBiografi\n_START_PARAGRAPH_\nSophia Kalkau startede med at l\xc3\xa6se kunsthistorie p\xc3\xa5 K\xc3\xb8benhavns Universitet 1981-1984 og fortsatte i flere omgange p\xc3\xa5 Det Kongelige Danske Kunstakademi, hvorfra hun erhvervede titlen som cand.phil. i kunstteori i 1996._NEWLINE_Siden starten af 1990'erne har hun udstillet hyppigt i forskellige sammenh\xc3\xa6nge i K\xc3\xb8benhavn, Roskilde, Holstebro, Odense, Horsens, Vejen, L\xc3\xb8gumkloster, Gudhjem, Reykjavik, Kristiansstad, Berlin, Stuttgart, Saint Tropez og Paris. Mange af hendes skulpturelle arbejder er lavet i bemalet tr\xc3\xa6, med en fremtoning der f\xc3\xa5r mange til at tro det er gips, men udover skulptur arbejder hun ogs\xc3\xa5 med fotografi, ofte med en skulpturel vinkel. Kalkaus v\xc3\xa6rker kredser ofte om kroppen. Skulpturerne er ofte klassiske, altid t\xc3\xa6nkt i forhold til rummet og kroppens dimensioner, og ofte dukker geometriske former som cirklen, ovalen, kuglen og kuben op i hendes v\xc3\xa6rker. Kalkaus udtryk er enkelt og klart, men v\xc3\xa6rkerne rummer ogs\xc3\xa5 en subtil kompleksitet. Bag det formelle ligger en dr\xc3\xb8mmeagtig logik og en psykologisk fort\xc3\xa6lling, der forbliver \xc3\xa5ben for fortolkning. I Kalkaus fotografier kombinerer og sammenstiller hun geometriske former og sin egen krop i s\xc3\xa6regne hybrider, sammenvoksninger af skulptur og krop. Hun har endvidere udf\xc3\xb8rt udsmykningsopgaver, blandt andet for Arkitektskolens Bibliotek i K\xc3\xb8benhavn, Hospice Djursland i R\xc3\xb8nde, S\xc3\xb8nderg\xc3\xa5rd, Vejleaaparken og var med i en gruppe der arbejdede med Kolding \xc3\x85-forl\xc3\xb8bet gennem Kolding by 2003/2004. Seneste st\xc3\xb8rre udsmykninger kan ses p\xc3\xa5 DNU - Skejby Sygehus og Det Tekniske Fakultet p\xc3\xa5 Syddansk Universitet i Odense._NEWLINE_Hun har endvidere skrevet b\xc3\xb8ger om \xc3\xa6stetik samt poetisk prosa._NEWLINE_Medlem af Akademiraadet (2002-2005, 2008-2015) og tidligere medlem af Statens Kunstfonds Legat- og Indk\xc3\xb8bsudvalg (2005-2007)."